राहुल गांधी की सदस्यता जाने से समीकरण बदल रहे
Opposition unity begins for Mission-2024 from Karnataka, rahul gandhi, कर्नाटक से मिशन-2024 के लिए विपक्षी एकता का आगाज
कांग्रेस नेता राहुल गांधी की संसद सदस्यता रद्द होने के साथ ही 2024 के चुनावों में विपक्षी एकता का खाका खींचना शुरू हो गया है। पहले चरण में कर्नाटक विधानसभा चुनावों को लेकर जनता दल सेक्यूलर (JDS) से चर्चा हो रही है।
कांग्रेस के सूत्रों का कहना है कि कर्नाटक में पार्टी अभी तक विधानसभा की 124 सीटों पर उम्मीदवार घोषित कर चुकी है। बची हुई सीटों पर उम्मीदवारों की घोषणा पार्टी ने फिलहाल टाल दी है। कोशिश यह है कि JDS के साथ भले ही अनौपचारिक समझौता हो, लेकिन इसकी पहल होनी चाहिए। इस बातचीत की कमान खुद राहुल गांधी और प्रियंका गांधी ने संभाली हुई है।
वायनाड से प्रियंका बन सकती हैं उम्मीदवार
मल्लिकार्जुन खड़गे और सोनिया गांधी उन्हें इस काम में मदद कर रहीं हैं। यह भी माना जा रहा है कि चुनाव आयोग जल्द ही केरल के वायनाड लोकसभा क्षेत्र में चुनाव की घोषणा कर देगा। यह सीट राहुल गांधी की सदस्यता रद्द होने से खाली हुई है। पार्टी में इस बात पर भी दबाव है कि वायनाड से प्रियंका गांधी को उम्मीदवार बनाया जाए। हालांकि इस पर कोई फैसला नहीं हुआ है। यह निर्णय अधिसूचना आने के बाद ही होगा।
कांग्रेस के रणनीतिकारों का कहना है कि विपक्षी एकता हमेशा परिस्थितिजन्य होती है। अब इसकी पूरी भूमिका बन चुकी है। कांग्रेस के लिए जो पार्टियां समस्या हैं, उनमें तेलंगाना की बीआरएस, आम आदमी पार्टी और ममता बनर्जी की तृणमूल कांग्रेस प्रमुख है। लेकिन पिछले दो दिनों में बीआरएस ने अपने रूख में काफी बदलाव दिखाया है, क्योंकि BRS नेता और सीएम के चंद्रशेखर राव की बेटी के कविता को भी दिल्ली शराब घोटाले में ED ने पूछताछ के लिए बुलाया था।
आम आदमी पार्टी के नेता मनीष सिसोदिया और सत्येंद्र जैन भी सीबीआई और ईडी के फंदे में फंसे हुए हैं। आम आदमी पार्टी के संयोजक अरविंद केजरीवाल ने राहुल गांधी की सदस्यता रद्द करने पर भाजपा और प्रधानमंत्री के खिलाफ जितना आक्रमक बयान दिया, उससे कांग्रेस में काफी उत्साह है। इसी तरह तृणमूल कांग्रेस नेता ममता बनर्जी के भतीजे अभिषेक और उनकी पत्नी भी ईडी के दफ्तरों के चक्कर लगा रहे हैं।
इन तीनों दलों के अलावा आरजेडी के लालू प्रसाद यादव, राबड़ी देवी, तेजस्वी और मीसा, एनसीपी की सुप्रिया सुले, शिवसेना के संजय राउत जैसे तमाम नेताओं पर अलग-अलग एजेंसियों ने केस दर्ज कर रखे हैं। कांग्रेस का मानना है कि भाजपा इन मामलों का इस्तेमाल विपक्ष की एकता तोड़ने के लिए कर सकती है। लेकिन ज्यादातर नेताओं ने भरोसा दिलाया है कि इस एकता को तोड़ना अब मुश्किल है।
इससे जुड़ी अन्य खबरें भी पढ़ें...
राहुल बोले- सावरकर नहीं गांधी हूं, माफी नहीं मांगूंगा; कहा- मोदी और अडाणी पर सवाल पूछता रहूंगा
'सभी चोरों का सरनेम मोदी क्यों होता है...', राहुल के इस बयान से जुड़े मानहानि केस में सूरत की कोर्ट ने गुरुवार दोपहर 12.30 बजे राहुल को 2 साल की सजा सुनाई थी। लेकिन 27 मिनट बाद जमानत दे दी। सजा के 26 घंटे बाद शुक्रवार को उनकी सदस्यता खत्म कर दी गई। 23 घंटे बाद शनिवार को राहुल, प्रियंका के साथ कांग्रेस ऑफिस पहुंचे और 28 मिनट मीडिया से बातचीत की। पढ़ें पूरी खबर...